DEĊIŻJONI TAL-KUMMISSJONI
tas-17 ta’ Ġunju 2008
li temenda d-Deċiżjoni 1999/217/KE fir-rigward tar-reġistru ta’ sustanzi ta’ taħwir użati fi jew fuq oġġetti ta’ l-ikel
(notifikata taħt id-dokument numru C(2008) 2336)
(Test b’relevanza għaż-ŻEE)
(2008/478/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2232/96 tal-Parlament Ewropew u tal-Kunsill tat-28 ta’ Ottubru 1996 li jistabbilixxi proċedura Komunitarja għas-sustanzi tat-taħwir użati jew maħsuba għall-użu ġewwa jew fuq l-oġġetti ta’ l-ikel (1), u b’mod partikolari l-Artikolu 4(3) tiegħu,
Billi:
(1)
Ir-Regolament (KE) Nru 2232/96 jistabbilixxi l-proċedura għall-istabbiliment tar-regoli fir-rigward tas-sustanzi tat-taħwir użati jew intiżi għall-użu fl-oġġetti ta’ l-ikel. Dak ir-Regolament jipprovdi għall-adozzjoni ta’ reġistru ta’ sustanzi ta’ taħwir (“ir-reġistru”) wara notifika mill-Istati Membri ta’ lista tas-sustanzi li jagħtu t-togħma li jistgħu jintużaw fi jew fuq ikel kummerċjalizzat fit-territorju tagħhom u fuq il-bażi ta’ studju mill-Kummissjoni ta’ dik in-notifika. Dak ir-reġistru kien adottat mid-Deċiżjoni tal-Kummissjoni 1999/217/KE (2).
(2)
Barra minn hekk, ir-Regolament (KE) Nru 2232/96 jipprovdi għal programm għall-valutazzjoni tas-sustanzi ta’ taħwir sabiex jiġi ċċekkjat jekk jikkonformax mal-kriterji ġenerali għall-użu tas-sustanzi ta’ taħwir stipulati fl-Anness għal dak ir-Regolament.
(3)
L-Awtorità Ewropea dwar is-Sigurtà ta’ l-Ikel ikkonkludiet fl-opinjoni tagħha tad-29 ta’ Novembru 2007 dwar l-idrokarboni alifatiċi u aromatiċi, li t-2-Methylbuta-1,3-diene (irreġistrata b’FL-Nru 01 049) uriet potenzjal ġenotossiku in vivo u effett kanċeroġeniku f’annimali sperimentali. Għalhekk l-użu tagħha bħala sustanza li tagħti t-togħma mhuwiex aċċettabbli, minħabba li ma tissodisfax il-kriterji ġenerali għall-użu ta’ sustanzi li jagħtu t-togħma kif stipulat fl-Anness għar-Regolament (KE) Nru 2232/96. Għaldaqstant, is-sustanza għandha titneħħa minn fuq ir-reġistru.
(4)
Id-Deċiżjoni 1999/217/KE għandha tiġi emendata skond dan.
(5)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Fl-Anness tad-Deċiżjoni 1999/217/KE, fil-Parti A, ir-ringiela fit-tabella għas-sustanza bin-numru FL 01 049 (2-Methylbuta-1,3-diene) titneħħa.
Artikolu 2
Din id-Deċiżjoni hi indirizzata lill-Istati Membri.
Magħmul fi Brussell, 17 ta’ Ġunju 2008.